**A szociális hozzájárulási adóról szóló 2018. évi LII. törvény (Szocho tv.) és a társadalombiztosítás ellátásaira jogosultakról, valamint ezen ellátások fedezetéről szóló 2019. évi CXXII. törvény (Tbj.)duális képzéssel kapcsolatos módosítása*[[1]](#footnote-1)*****– 2023. július**

*I. A légitársaságok hozzájárulásáról és egyes adótörvények módosításáról szóló* *2023. évi LIX. törvény* 129-130. §-ai a szakképzésről szóló törvény (Szkt). június elején kihirdetett módosításához kapcsolódva módosítják aSzocho tv. 17/A. §-át a duális képzés adókedvezményére vonatkozóan.

A duális képzés finanszírozását érintő tervezett rendelkezések összefoglalva:

* **a szocho kedvezmény** (arányosított önköltség egy munkanapra vetített mértéke) **a duális képzőhelyen folytatott szakirányú oktatással érintett napokon a képzőhelyen töltött idő arányában** vehető igénybe, 8 illetve 7 óra napi munkaidőhöz arányosítva;
* ehhez kapcsolódóan **megszűnik a felnőttképzési jogviszonyban** (nem saját munkavállaló képzése esetén) **az ún. 50%-os szabály**, hiszen ott is az óraszám arányában jogosult a duális képzőhely az adókedvezményre;
* **a módosítás 2023. augusztus 1-jétől lép hatályba**.

Bár **az adókedvezmény összege formálisan egy naponta arányosított szorzatösszeg**, *valójában* matematikailag arról van szó, hogy 18 év alattiak és felettiek esetén külön, valamint szakmánként és tanulói jogviszony esetén évfolyamonként **meghatározható az egy munkaórára jutó adókedvezmény összege**, így a duális képzőhelyen töltött képzési óraszámból is pontosan számolható az adókedvezmény.

**Az adókedvezmény igénybe vehető:**

* minden munkaórára, amikor a szakmát tanuló **ténylegesen a duális képzőhelyen** van,
* **betegszabadság** azon napjain, amikor a duális képzőhelyen lenne, azaz a beosztás szerinti napokon (annyi munkaórára, amennyit ott töltene),
* **szabadság** idején a szakképzési munkaszerződés szerinti napi munkaidőre.

**Az adókedvezmény nem vehető igénybe:**

* amikor a szakmát tanuló **munkabérre vagy távolléti díjra nem jogosult** (praktikusan az igazolatlan hiányzás, esetleg fizetés nélküli szabadság esetei),
* amikor a szakmát tanuló az Szkt. 84. §-ának (6) bekezdése szerint **mentesül a rendelkezésre állási és munkavégzési kötelezettség alól** (azok az esetek, amikor távolléti díjra jogosult, Szkt. 84. § (6) és ez alapján az Szkr. 252/B. § szerint: iskolai oktatási napok, tanulmányi verseny, iskolai rendezvény, vizsganapok, valamint a Munka Törvénykönyve 55. §-a szerinti munkajogi mentesülés esetei a keresőképtelenség kivételével).

*II. A légitársaságok hozzájárulásáról és egyes adótörvények módosításáról szóló 2023. évi LIX. törvény* 131. §-a módosítja a Tbj. 27. § (3) bekezdés *b)* pontját, ennek következtében 2023. augusztus 1-jétől **a felnőttképzési jogviszonyban, ingyenesen szakmát tanuló** képzésben részt vevő személy **esetén sem kell alkalmazni a járulékfizetési alsó határra vonatkozó rendelkezést**.

*Példák[[2]](#footnote-2):*

**1. példa: Ács szakma tanulói jogviszonyban**, **3 éves** szakmai oktatásban. Ha a tanuló pl. a 11. évfolyamon november 12-én betölti a 18. életévét, abban az esetben nem befolyásolja az elszámolható adókedvezményt, ha innentől minden munkanapján 8 órát dolgozik a duális képzőhelyen *(a képzési program ezt tegye lehetővé!).* Ha az évközi **szakirányú oktatás 70%-át vállalja a duális képzőhely**, akkor **a képzési program alapján a tanuló duális képzőhelyi óraszámai** a következőképpen alakulnak a példa szerinti esetben (PTT óraszámai alapján heti 2 duális képzőhelyen töltött, teljes munkanappal):

**10. évfolyamon 644 óra**

**11. évfolyamon 478 óra**

A szakképzési munkaszerződést a teljes két évfolyamra kötik. Munkanapok száma 2023-ban és 2024-ben egyaránt 251, 2025-ben 253.

**10. évfolyamon (2023/2024):**

**10. évfolyamra (12 hónapra) elszámolható szocho kedvezmény**: **1 971 528 Ft**

**11. évfolyamon (2024/2025):**

**11. évfolyamra (8 hónapra) elszámolható szocho kedvezmény** összesen: **755 926 Ft**

**Sikerdíj** (sikeres szakmai vizsga esetén az igénybe vett adókedvezmény 20%-a): **545 491 Ft**

**Összesen a teljes szakirányú oktatásra (20 hónapra): 3 272 945 Ft**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**2. példa: Automatikai technikus szakma felnőttképzési jogviszonyban**, kizárólag szakmai vizsgára felkészítő képzésben. Az Szkt. 53. § (4) bekezdése szerint a felnőttképzési jogviszony keretében szervezett szakmai oktatásban a szakmai oktatás *időtartama legfeljebb a negyedére*, a *kötelező foglalkozások száma* legfeljebb a tanulói jogviszonyban szervezett szakmai oktatás kötelező foglalkozásai számának *negyven százalékáig csökkenthető*.

Programtanterv szerint a két évfolyamos szakmai oktatásban **a szakirányú oktatás óraszáma** összesen 1590 óra, ennek **40%-a 636 óra** *(ami heti 29 órás részmunkaidőt jelent, a munkabér arányosítható)***, és bár a két tanév (20 hónap) negyede**, azaz 5 hónap alatt megszervezhető lenne a teljes szakmai oktatás, ágazati alapvizsgával együtt, de a sikerdíj és a szabadság kiadhatósága miatt **úgy számolunk, hogy 6 hónap a szakirányú oktatás időtartama** (kb. 8 hónap lenne így a teljes szakmai oktatás hossza).

Ha a **szakirányú oktatás 70%-át vállalja a duális képzőhely**, akkor **a képzési program duális képzőhelyi óraszáma 445 óra.**

**A teljes képzésre (6 hónapra) elszámolható szocho kedvezmény**: **962 195 Ft**

**Sikerdíj** (sikeres szakmai vizsga esetén az igénybe vett adókedvezmény 20%-a): **192 439 Ft**

**Összesen a teljes szakirányú oktatásra (6 hónapra): 1 154 634 Ft**

1. Lásd: A légitársaságok hozzájárulásáról és egyes adótörvények módosításáról szóló 2023. évi LIX. törvény– Magyar Közlöny 2023. évi 105. száma (2023. július 14.) [↑](#footnote-ref-1)
2. részletes számítás és magyarázat a mellékletben [↑](#footnote-ref-2)